Απόφαση της Επιτροπής

της 29ης Μαρτίου 2001

για την τροποποίηση, για δεύτερη φορά, της απόφασης 2001/208/ΕΚ σχετικά με ορισμένα μέτρα προστασίας από τον αφθώδη πυρετό στη Γαλλία

[κοινοποιηθείσα υπό τον αριθμό Ε(2001) 1031]

(Κείμενο που παρουσιάζει ενδιαφέρον για τον ΕΟΧ)

(2001/250/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,

την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,

Εκτιμώντας τα ακόλουθα:

(1) Ως επακόλουθο της εκδήλωσης εστιών αφθώδους πυρετού στο Ηνωμένο Βασίλειο, η Επιτροπή εξέδωσε την απόφαση 2001/172/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο(4), όπως τροποποιήθηκε τελευταία από την απόφαση 2001/239/ΕΚ(5).

(2) Στη Γαλλία εκδηλώθηκαν εστίες αφθώδους πυρετού.

(3) Η κατάσταση ως προς τον αφθώδη πυρετό σε ορισμένα διαμερίσματα της Γαλλίας ενδέχεται να θέσει σε κίνδυνο το ζωικό κεφάλαιο σε άλλα τμήματα της επικράτειας της Γαλλίας και σε άλλα κράτη μέλη λόγω της διάθεσης στην αγορά και του εμπορίου ζώντων δίχηλων ζώων και ορισμένων από τα προϊόντα τους.

(4) Η Γαλλία έχει λάβει μέτρα στο πλαίσιο εφαρμογής της οδηγίας 85/511/ΕΟΚ του Συμβουλίου, της 18ης Νοεμβρίου 1985, για τη θέσπιση κοινοτικών μέτρων για την καταπολέμηση του αφθώδους πυρετού(6), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και επίσης θέσπισε περαιτέρω μέτρα στις πληγείσες περιοχές, συμπεριλαμβανομένων εκείνων που ορίζονται στην απόφαση 2001/172/ΕΚ.

(5) Η Επιτροπή, εκδίδοντας την απόφαση 2001/208/ΕΚ(7), θέσπισε πρόσθετα μέτρα καταπολέμησης του αφθώδους πυρετού στη Γαλλία, τα οποία τροποποιήθηκαν ενόψει της εξέλιξης της νόσου με την απόφαση 2001/240/ΕΚ(8).

(6) Νέες εστίες αφθώδους πυρετού έχουν αναφερθεί σε ορισμένα διαμερίσματα της Γαλλίας και επομένως τα μέτρα πρέπει να προσαρμοσθούν.

(7) Για να ολοκληρωθεί η επιδημιολογική έρευνα, φαίνεται σκόπιμο να επεκταθεί και να παραταθεί προσωρινά η ισχύς των μέτρων που θεσπίστηκαν με την απόφαση 2001/208/ΕΚ.

(8) Το γεωγραφικό εύρος των περιοχών που υπόκεινται στα προβλεπόμενα στην παρούσα απόφαση μέτρα δεν πρέπει να διατηρηθεί για διάστημα μεγαλύτερο από το απαιτούμενο βάσει αντικειμενικά καθορισμένων περιστάσεων.

(9) Η κατάσταση θα επανεξεταστεί κατά τη συνεδρίαση της μόνιμης κτηνιατρικής επιτροπής που είναι προγραμματισμένη για τις 4 Απριλίου 2001 και τα μέτρα θα προσαρμοστούν, εφόσον κριθεί αναγκαίο.

(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2001/208/ΕΚ της Επιτροπής τροποποιείται ως εξής:

1. Η ημερομηνία στο άρθρο 13 αντικαθίσταται από την ημερομηνία "12 Απριλίου 2001".

2. Το άρθρο 13α αντικαθίσταται από το ακόλουθο κείμενο:

"Άρθρο 13α

Εντούτοις, η Επιτροπή τροποποιεί την παρούσα απόφαση, κατά τρόπον ώστε τα μέτρα που προβλέπονται σε σχέση με τις περιοχές που αναγράφονται στο παράρτημα Ι να μπορούν να περιορισθούν στα διαμερίσματα Seine-et-Marne, Seine-Saint-Denis και Val d'Oise και τα μέτρα που προβλέπονται σε σχέση με τις περιοχές που αναγράφονται στο παράρτημα ΙΙ να εφαρμόζονται σε όλα τα διαμερίσματα της ηπειρωτικής Γαλλίας πλην εκείνων του παραρτήματος Ι, και η ημερομηνία που αναφέρεται στο άρθρο 2 παράγραφος 2 στοιχείο α), στο άρθρο 3 παράγραφος 3 στοιχεία α) και γ), στο άρθρο 5 παράγραφος 2 στοιχείο α) και παράγραφος 3 στοιχείο β), στο άρθρο 6 παράγραφος 3, στο άρθρο 7 παράγραφος 2 και στο άρθρο 8 παράγραφος 1 να αντικατασταθεί από την ημερομηνία '25 Φεβρουαρίου 2001', ως εξής:

Εάν, στις 2 Απριλίου 2001, η Γαλλία γνωστοποιήσει στην Επιτροπή ότι:

α) δεν έχουν αναφερθεί νέες εστίες αφθώδους πυρετού πριν από τις 17.00 της ίδιας ημέρας, και

β) όλες οι κλινικές εξετάσεις και οι εργαστηριακές δοκιμασίες για αφθώδη πυρετό που έχουν διενεργηθεί στη Γαλλία σε ευπαθή ζώα:

- στις εκμεταλλεύσεις όπου υπήρχε υπόνοια παρουσίας της νόσου αυτής σε σχέση με τις εστίες που έχουν επιβεβαιωθεί στη Γαλλία, τις Κάτω Χώρες και το Ηνωμένο Βασίλειο κατά το Φεβρουάριο και Μάρτιο 2001, και

- σε κάθε εκμετάλλευση όπου διατηρούνται ευπαθή ζώα και η οποία βρίσκεται στις προστατευτικές και επιτηρούμενες ζώνες που έχουν οριοθετηθεί στις περιοχές που αναγράφονται στο παράρτημα Ι μετά την εκδήλωση της εστίας που επιβεβαιώθηκε το Μάρτιο 2001,

έχουν δώσει αρνητικά αποτελέσματα,

η Επιτροπή ενημερώνει αμέσως όλα τα κράτη μέλη και τροποποιεί ανάλογα την παρούσα απόφαση με άμεση ισχύ. Τα κράτη μέλη τροποποιούν τους όρους που εφαρμόζουν στις εμπορικές συναλλαγές κατά τρόπο που να συνάδουν με τη νέα κατάσταση."

3. Στο παράρτημα Ι οι λέξεις "Mayenne, Orne" αντικαθίστανται από τις λέξεις "Όλα τα διαμερίσματα της ηπειρωτικής Γαλλίας".

4. Στο παράρτημα ΙΙ οι λέξεις "Όλα τα διαμερίσματα της ηπειρωτικής Γαλλίας με εξαίρεση εκείνα του παραρτήματος Ι" αντικαθίστανται από τις λέξεις "Όλα τα διαμερίσματα της ηπειρωτικής Γαλλίας".

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 29 Μαρτίου 2001.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 395 της 30.12.1989, σ. 13.

(4) ΕΕ L 62 της 2.3.2001, σ. 22.

(5) ΕΕ L 86 της 27.3.2001, σ. 33.

(6) ΕΕ L 315 της 26.11.1985, σ. 11.

(7) ΕΕ L 73 της 15.3.2001, σ. 38.

(8) ΕΕ L 86 της 27.3.2001, σ. 35.